
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че над 800 души бяха екзекутирани в Иран през 2023 г., което е най-високата цифра от 2015 г. насам, и че над 500 протестиращи бяха убити в рамките на продължаващото потушаване на движението „Жена, живот, свобода“; като има предвид, че малцинствата са непропорционално засегнати;
Б.	като има предвид, че жалбата на Мохамед Гобадлу, младеж на 23 години и с умствени увреждания, срещу неговата смъртна присъда беше отхвърлена на 23 януари 2024 г. и че той беше екзекутиран; като има предвид, че съдебният процес срещу него беше несправедлив и че във връзка с него имаше твърдения за изтезания и потайност;
В.	като има предвид, че Съветът на ООН по правата на човека докладва, че най-малко 54 души са били екзекутирани през януари 2024 г.; като има предвид, че според Human Rights Watch най-малко 11 затворници, сред които Ануар Хезри, Камран Шейхех и Хусрав Башарат, са изложени на риск от предстояща екзекуция;
Г.	като има предвид, че Иран редовно използва дипломация на заложниците като инструмент на външната си политика;
1.	решително осъжда екзекуциите на мирни демонстранти в Иран, в т.ч. тази на Мохамад Гобадлу; изразява съжаление относно широкото прибягване от страна на режима до смъртното наказание като средство за тероризиране на обществото и потискане на инакомислието; подчертава, че това е равносилно на убийства, разрешени от държавата; настоятелно призовава Иран да замени всички смъртни присъди и изцяло да премахне смъртното наказание; отново заявява, че категорично се противопоставя на смъртното наказание във всички случаи и при всякакви обстоятелства; изцяло подкрепя кампанията за премахване на смъртното наказание, подета от лишената от свобода Наргес Мохамади, носителка на Нобелова награда за мир; отново заявява, че продължава подкрепата си за движението „Жена, живот, свобода“ в Иран;
2.	призовава за безусловно и незабавно освобождаване на всички лица, произволно осъдени на смърт или лишени от свобода заради убежденията си, в т.ч. граждани на ЕС като Ахмадреза Джалали и Йохан Флодерус;
3.	призовава за нова и по-смела стратегия на ЕС относно Иран, която включва противодействие на неговата дипломация на заложниците;
4.	отново отправя непоколебимия си призив към Съвета да обяви Корпуса на гвардейците на ислямската революция за терористична организация и да наложи допълнителни санкции от ЕС за длъжностни лица и образувания, участващи в тежки нарушения на правата на човека, включително за върховния лидер, президента и главния прокурор;
5.	отново осъжда бруталните репресии от страна на Иран срещу мирни демонстранти, по-специално жени и членове на малцинства; призовава за безпристрастно, независимо и прозрачно разследване на твърденията за нарушения на правата на човека срещу протестиращите;
6.	призовава Иран да прилага принципа за справедлив съдебен процес; осъжда ужасяващите условия на задържане, широко разпространеното прибягване до изтезания, в т.ч. до сексуално насилие, и липсата на достъп до медицинско лечение и правно представителство;
7.	настоятелно призовава държавите членки да наблюдават съдебните процеси и да организират посещения в затворите, където са задържани лица, лишени от свобода заради убежденията си, включително граждани на ЕС, в съответствие с насоките на ЕС относно защитниците на правата на човека;
8.	призовава държавите членки да започнат наказателни разследвания на длъжностни лица, отговорни за тежки нарушения на правата на човека, включително под универсална юрисдикция;
9.	настоятелно призовава Комисията да увеличи техническата и бюджетната подкрепа за силно и независимо иранско гражданско общество; призовава държавите членки да улеснят издаването на визи, предоставянето на убежище и спешните безвъзмездни средства за лицата, които трябва да избягат от Иран;
10.	призовава държавите членки да подкрепят по време на предстоящата сесия на Съвета на ООН по правата на човека подновяването на мандатите на специалния докладчик на ООН за Иран и независимата международна мисия за установяване на фактите;
[bookmark: TextBodyEnd]11.	възлага на своя председател да предаде настоящата резолюция на Съвета, на Комисията, на заместник-председателя/върховен представител и на иранските органи.

